C 465/142
DA
Den Europæiske Unions Tidende
6.12.2022
Torsdag den 5. maj 2022
AG. der henviser til, at EU og dets missioner under den fælles sikkerheds- og forsvarspolitik har været udsat for desinformationskampagner og har et akut behov for at kunne yde effektiv strategisk kommunikation; der henviser til, at desinformationen er gået så vidt som til at beskylde det franske militær for massemord i Gossi-området i Mali, selv om der er dokumentation for, at dette grufulde og vildledende falsum er blevet fabrikeret af maliere og udlændinge, som mistænkes for at tilhøre Wagnergruppen;
AH. der henviser til, at internationale aktører som følge af de mange hindringer fra de maliske overgangsmyndigheders side har konkluderet, at betingelserne for at fortsætte deres militære indsats i Mali ikke længere er til stede;
AI. der henviser til, at europæiske og internationale aktører på anmodning af deres afrikanske partnere er blevet enige om at fortsætte deres fælles indsats mod terrorisme i Sahelregionen, herunder i Niger og Guineabugten, og har indledt politiske og militære konsultationer med dem med henblik på at fastlægge betingelserne for denne fælles indsats inden juni 2022;
AJ. der henviser til, at situationen i Sahel er tæt forbundet med situationen i Guineabugten; der henviser til, at pirater fortsat udgør en sikkerhedstrussel i Guineabugten; der henviser til, at Rådet har forlænget implementeringen af den koordinerede maritime tilstedeværelse i Guineabugten med to år;
1. fordømmer på det kraftigste volden og tabet af menneskeliv i Vestafrika og Sahelregionen, herunder overgreb begået i forbindelse med militære operationer, og udtrykker bekymring over den øgede ustabilitet i Sahel, som underminerer sikkerheden og stabiliteten i de berørte lande, og som har dybtgående regionale og internationale konsekvenser; udtrykker sin solidaritet og medfølelse med familierne til alle ofre for terrorangreb i hele regionen; gentager sin kraftige støtte til indbyggerne i Vestafrika og Sahel og til deres forhåbninger om fred, menneskerettigheder, sikkerhed, stabilitet, økonomisk udvikling og sociale og demokratiske fremskridt; hylder lokale og internationale aktørers talrige bestræbelser på at fremme fred og fremskridt i hele regionen; erkender, at sikkerhedssituationen i Sahel fortsat er en enorm udfordring, og at mange civile lider under de usikre forhold og er blevet ofre for terrorangreb;
2. understreger, at en omfattende reaktion på de udfordringer, som Vestafrika og Sahel står over for, kræver koordinering mellem sikkerheds-, klima-, udviklings- og handelspolitikker;
3.
udtrykker dyb bekymring over demokratiets tilstand i Sahelregionen og de seneste statskup i regionen; opfordrer alle kupmagerne til at fastsætte klare grænser for varigheden af de politiske overgangsperioder, til at sikre en hurtig tilbagevenden til den forfatningsmæssige orden, retsstatsprincippet og civile regeringer og til at lette tilrettelæggelsen af gennemsigtige og inklusive valg;
4. gentager på det kraftigste sin holdning om, at ethvert langsigtet sikkerhedsmæssigt og politisk samarbejde med EU-aktører vil kræve realistiske tidsplaner for en tilbagevenden til demokrati, herunder klare og målbare milepæle; minder om, at der i mangel af sådanne realistiske tidsplaner vil blive sat spørgsmålstegn ved ethvert fremtidigt samarbejde med EU-aktører;
5. bemærker, at statskup undergraver bestræbelserne på at styrke retsstaten og gøre den demokratiske legitimitet af statslige tiltag gældende; minder om, at en ægte demokratisk overgang og reform skal ledes af civile og give mulighed for fuld og aktiv inddragelse af civilsamfundsorganisationer, kvinder, unge og oppositionspartier; opfordrer indtrængende myndighederne i Vestafrika og Sahel til at respektere og beskytte mediefriheden såvel som forsamlings-, forenings- og ytringsfriheden;
6. understreger, at der i hele regionen er behov for reelle nationale dialoger, der inddrager alle sektorer af civilsamfundet, for klart at udstikke en vision for morgendagens demokrati, herunder konkrete mål der aftales i fællesskab og nyder tilslutning fra de forskellige ikkemilitære og ikkestatslige aktører; opfordrer det internationale samfund til at bidrage til at fremme en sådan dialog ved at tilbyde at spille en mæglerrolle;
7. understreger, at sammenhold er den bedste måde til at imødegå de mange udfordringer, som regionen står over for; støtter derfor de foranstaltninger, som AU har bebudet, og de foranstaltninger, som ECOWAS har truffet for at forsvare demokratiet og retsstatsprincippet;